Bylmoorde-saak uitgestelHenri van Breda in die hof. Foto: Suné van Heerden Die Wes-Kaapse hooggeregshof het Woensdag die verhoor teen die moordverdagte Henri van Breda tot 2 Mei uitgestel. Van Breda het Maandag ontken dat hy sy pa, Martin van Breda (54), ma Theresa (55) en broer Rudi (22) op 26 Januarie 2015 met ŉ byl vermoor het. Sy sussie Marli (toe 16 jaar oud) het die aanval oorleef. Die eerste polisiebeampte wat ná die moord op die toneel aangekom het, sal op 2 Mei kruisondervra word. Die hof het Maandag tydens sers. Adrian Kleynhans, wat ook deel van die aanvanklike ondersoekspan was, se getuienis gehoor Van Breda het nie gehuil toe hy [Kleynhans] op die toneel aangekom het nie, maar hy het wel emosioneel gelyk. Kleynhans het gesê daar was geen tekens van ŉ huisbraak nie en talle waardevolle items, waaronder ŉ televisie en ŉ handsak met geld in, was onaangeraak op die toneel. Van Breda het Maandag skuld ontken op drie aanklagte van moord, een van poging tot moord en een van dwarsboming van die gereg. Van Breda het in sy verklaring wat aan die hof voorgelees is vertel die aanvaller het eers vir Rudi met “ŉ voorwerp” aangeval, en minute later vir Martin, toe hy weens die geraas ondersoek ingestel het. Die aanvaller het daarna glo ook vir Theresa en Marli aangeval. Van Breda het gesê hy kan onthou die aanvaller het gelag terwyl hy met die aanval besig was en was nie besorg oor sy teenwoordigheid nie. Regter Siraj Desai, die staatsaanklaer Susan Galloway en Van Breda en sy regspan, was Dinsdag by die huis vir ŉ ondersoek ter plaatse. Verslaggewers is ook tydens die ondersoek ter plaatse toegelaat, maar is nie toegelaat om die huis binne te gaan nie. Lees alle vorige berigte oor die bylmoorde op Maroela Media.